Ford Explorer ligner et danskerhit

Den er endnu ikke kørt ud på vejene, men den nye Ford Explorer elbil er allerede populær blandt danskerne, fortæller Ford. Danmark er nemlig det land i Europa, der har flest onlinebestillinger af elbilen. De danske kunder lagde sig allerede i front med bestillingerne, da der blev åbnet tilbage i marts.

Danmark er samtidig det land i Europa, der har næstflest bestillinger af elbilen samlet set, når man kigger på de fysiske ordrer lagt hos forhandlerne og online bestillinger. Danmark er kun overgået af Storbritannien.

Produktionen af Ford Explorer er netop gået i gang på fabrikken i Køln og Ford forventer at de første eksemplarer triller ud på det danske vejnet i løbet af få måneder.

iNPUT skal prøvekøre den nye Explorer i næste uge.

Ligesom de herhjemme så populære modeller Skoda Enyaq iV og Audi Q4 e-tron, er Ford Explorer bygget på MEB-platformen og er i bund og grund samme bil som Volkswagen ID.4. Naturligvis med Fords egen æstetik smurt hen over.

Samtidig er Explorer den billigste variant af firkløveret, med priser der starter ved 299.990 kroner. Knapt 36.000 kroner billigere end “originalen” fra VW med samme batteristørrelse.

| Ford Explorer | Volkswagen ID.4 | Audi Q4 45 e-tron | Skoda Enyaq iV
Rækkevidde (WLTP) | 384 km | 362 km | 530 km | 573 km
Batterikapacitet (netto) | 52 kWh | 52 kWh | 77 kWh | 77 kWh
Ydelse | 170 hk | 170 hk | 286 hk | 286 hk
Ladeeffekt (AC/DC) | 11 kW / 135 kW | 11 kW / 145 kW | 11 kW / 135 kW | 11 kW / 135 kW
Pris på billigste variant | 299.900 kr. | 334.995 kr. | 419.990 kr. | 379.995 kr.

(Priserne er hentet den 21. juni 2024).

Explorer er også en direkte konkurrent til den populære Volvo EX30, der fås fra 284.901 kroner, har flere hestekræfter (272 hk), men kortere rækkevidde (337 WLTP-kilometer).

iNPUT er blevet inviteret til testkørsel af Ford Explorer i næste uge, så herefter kan give en indikation på, hvordan bilen føles og hvordan den kører. Hold øje med denne side …

Et kig indenfor i Explorer.

Ford Explorer ligner et danskerhit