Klar med dansk pris på Ford Explorer

Så er der kommet dansk pris på Ford Explorer – elbilen, der er en Ford uden på og en Volkswagen indeni. Bilen er nemlig baseret på Volkswagens MEB-platform og er, i bund og grund, samme bil som ID.4. Dog med Fords egne visuelle spidsfindigheder smurt hen over.

Ordrebøgerne åbnes i dag og Ford forventer, at de første europæiske leveringer vil finde sted i sensommeren.

Ford er jo næppe kendt for at decideret billige, men i dette tilfælde er de 30.000 kroner billigere end netop ID.4. Prisen for den billigste variant starter nemlig ved 299.990 kroner. Den har en rækkevidde på op til 384 WLTP-kilometer og 170 heste i stalden.

Langt mere interessant er udgaven med udvidet rækkevidde. For 40.000 ekstra får man WLTP-rækkevidde på op til 602 kilometer og 116 ekstra heste. En sammenlignelig ID.4 med samme batteristørrelse og motorkraft koster 369.995 kroner. VW’en har i øvrigt kortere rækkevidde (543 kilometer).

Ford Explorer Select | Standard | Udvidet | Firehjulstræk
Rækkevidde | 384 km | 602 km | 566 km
Motor | 170 hk | 286 hk | 340 hk
Drejningsmoment | I.O. | 545 Nm | 545 Nm
Ladeeffekt | I.O. | 11 kW / 135 kW | 11 kW / 185 kW
Pris | 299.990 kr | 339.990 kr. | 359.900 kr.

Sidst fås Ford Explorer også med firehjulstræk. Pris på Ford Explorer med motorer på begge aksler starter ved 359.990 kroner.

Select og Premium

De nævnte varianter er alle i “Select” udstyrsniveauet, men Explorer kommer også i en Premium-udgave. Dog kun i to varianter; udvidet rækkevidde og firehjulstræk. Sidstnævnte må i øvrigt have op til 1.200 kilo på krogen.

Ford Explorer Premium | Udvidet | Firehjulstræk
Rækkevidde | 572 km | 532 km
Motor | 286 hk | 340 hk
Drejningsmoment | 545 Nm | 545 Nm
Ladeeffekt | 11 kW / 135 kW | 11 kW / 185 kW
Pris | 359.990 kr. | 379.990 kr.

Som standardudstyr i Explorer Select får du blandt andet 19-tommer alufælge, LED-lygter for og bag, nøglefri adgang og start, bakkamera, opvarmede forsæder og rat, 12-vejs el-justerbart førersæde i Sensico kunst-dellæder med lændemassage og 14,6-tommer justerbar SYNC Move touchskærm.

Premium-udgaverne har derudover 20-tommer alufælge, B&O Premium audio system, fuldt kunstlæder på sæderne, håndfri el-bagklap, adaptive matrix LED-forlygter og ambientebelysning i regnbuens farver i bilens døre, midterkonsol og soundbar.

Det er allerede nu muligt at konfigurere og bestille Explorer på Fords hjemmeside.

Klar med dansk pris på Ford Explorer