Ford genovervejer at droppe fossilbilerne

Mens vi danskere har kastet vores udelte kærlighed på elbiler, er situationen en anden i resten af Europa. Efterspørgslen på elbiler er ikke så høj som forventet, og specielt i de tidligere østlande går det langsomt med omstillingen. Det har fået Ford til at revidere sin strategi om at droppe fossilbilerne i Europa i 2030.

Martin Sander fra Ford Europe siger nu, at fossilbiler kan være på menuen ind i 2030’erne. “Hvis vi ser en stærk efterspørgsel, for eksempel efter plugin-hybridbiler, vil vi tilbyde dem,” sagde han ifølge Automotive News under Financial Times Future of the Car i London.

Han indrømmede, at efterspørgslen på elbiler har været mindre end forventet.

Læs mere: Ford dropper benzinbiler fra 2030.

Den amerikanske virksomhed satsede ellers hårdt på elbilen. I februar 2021 meddelte selskabet, at de udelukkende ville sælge elbiler i europa fra 2030. Således er et par af mærkets mest populære [fossile] modeller blevt udfaset de senere år – Mondeo i 2022 og Fiesta i 2023.

Ford har p.t. kun en enkelt elektrisk model på vejene herhjemme, nemlig SUV’en Mustang Mach-e, der kom til Danmark i sommeren 2021. I løbet af det næste halvår kommer også den elektriske Ford Explorer til landet.

Ford Explorer er lavet i samarbejde med Volkswagen idet den bygger på MEB-platformen og essentielt set er den samme bil som VW ID.4.

Ford genovervejer at droppe fossilbilerne