Fem elektriske SUV’er med 4×4 til under 400.000

Drømmer du om en elektrisk SUV med firehjulstræk? SUV’en er – med stor margen – den mest populære biltype i Danmark. Her er der plads til både familien og bagagen, ligesom man får lov at stige ind i bilen i stedet for at sætte sig ind i den.

Modsat hvad man skulle tro, findes der faktisk flere elektriske SUV’er, der er til at betale, selvom de leveres med firehjulstræk, god plads og lang rækkevidde.

Derfor har vi undersøgt markedet og fundet fem SUV’er med firehjulstræk, der alle koster under 400.000 kroner. Forhåbentlig kan vores oversigt lede dig på rette vej mod din næste bil.

Herunder finder du en hurtig oversigt over de modeller, vi har fundet frem. Nederst i artikeln finder du en udvidet tabel, hvor vi sammenligner bilernes tekniske specifikationer. Og derimellem omtaler af de fem udvalgte, i alfabetisk rækkefølge.

Model | Ford Explorer AWD UR | Kia EV6 Performance AWD * | Tesla Model Y Long Range AWD | Toyota bZ4X Elegant AWD | Volkswagen ID.4 Pro 4Motion
Rækkevidde | 566 km | 506 km | 533 km | 461 km | 532 km
Pris | 359.900 kr. | 389.999 kr.* | 389.990 kr. | 349.990 kr. | 389.995 kr.

*) Kampagnepris på lagermodeller. I skrivende stund var der 6 styk tilgængelig.

Ford Explorer AWD Udvidet Rækkevidde

Pris: 359.900 kr.

Den forholdsvis nye Ford Explorer vil med garanti falde i manges smag. Udgaven med stort batteri og firehjulstræk fås for 359.900 kroner, hvilket er i den lave ende af skalaen, kun “undergået” af Toyota bZ4X, der koster 10.000 kroner mindre. Men som også er væsentlig svagere på alle tekniske parametre. Explorer er som bekendt bygget på Volkswagens MEB-platform og kan sammenlignes med tyskernes ID.4. Men Ford har udstyret Explorer med større motorer og den er mere effektiv, så selv om batteristørrelsen er den samme, har Explorer længere rækkevidde end ID.4, nemlig hele 566 WLTP-kilometer. Eneste svage punkt er bagagerummet, der “kun” kan klare 450 liter.

Kia EV6 Performance AWD

Pris: 389.999 kr.

Kia EV6 (foto: Kia)

Selv om Kia EV6 rent teknisk er kategoriseret som en SUV, er det i virkeligheden en såkaldt crossover uden det typiske firekantede SUV-look. EV6 blev kåret som årets bil i europa i 2022 og ikke uden grund. Det er den eneste af de fem på denne liste, der har 800 volt systemer, hvilket giver den en fordel ved lynladerne. Den kan lades fra 10 til 80 procent på mindre end 20 minutter. Bilen har en enorm akselafstand på 2,9 meter, hvilket giver rigtig god plads i kabinen. EV6’eren har også en anden fordel; den kan have op til 1.800 kilo på krogen. Sidst, men ikke mindst, har Kia en god garanti, nemlig 7 år / 150.000 kilometer.

Tesla Model Y LR AWD

Pris: 389.990 kr.

Tesla Model Y

Danmarks mest populære bil igennem de seneste par år, og det forstår man godt. Kombinationen af pris, rækkevidde og plads er tillokkende. Ingen kan som Tesla optimere systemet, så de får flest mulige kilometer ud af batteriet. Model Y Long Range AWD har en rækkevidde på 533 WLTP-kilometer og batteriet lades hurtigt op igen, når det bliver nødvendigt. Model Y er også en stor bil og tilbyder den største bagagerumsplads af de fem biler i denne oversigt (600 liter). Med 514 heste i stalden er det også den af de fem, der kommer hurtigst fra lysreguleringen. Bare 5 sekunder tager det at accelerere fra 0-100 km/t. En anelse hurtigere end Kia EV6 (5,2 sekunder).

Toyota bZ4X Elegant AWD

Pris: 349.990 kr.

Toyota bZ4X i København (foto: Toyota)

Toyota fik harsk kritik af bZ4X, da den blev sendt på gaden. Siden har den fået en mindre opdatering og den er efterhånden blevet ganske populær. Der er trods alt solgt snart tre tusinde eksemplarer herhjemmme. Det hjælpes godt på vej af en garanti, der lover op til 1 million kørte kilometer, hvilket er helt unikt for Toyota. Det kræver dog, at man overholder bilens serviceeftersyn punktligt. Da vi i sin tid prøvekørte bZ4X gav vi den et prædikat, at det var en elbil for dem, der ikke kan lide elbiler. Simpelthen fordi den indeni bare ligner en Toyota, med masser af fysiske knapper til betjening. Toyota bZ4X brillerer ikke på mange punkter. Den største ulempe er rækkevidden, der er på 461 WLTP-kilometer. Men her skal man også tænke på, at den efterhånden er mere end to år gammel. Med en pris på 349.990 kroner er det samtidig den billigste SUV med firehjulstræk.

Volkswagen ID.4 Pro 4Motion

Pris: 389.995 kr.

Volkswagen ID.4 er, sammen med Tesla Model Y, en danskerfavorit. Mere end 19.400 eksemplarer kører allerede rundt på de danske veje. Føjer vi den couperede crossover-udgave ID.5 til regnestykket, så kommer vi op over 25.000 eksemplarer. Samtidig ligger ID.4 som grund til en lang række andre biler, såsom Audi Q4 e-tron, Skoda Enyaq iV og Ford Explorer. ID.4 Pro 4Motion er den billigste ID.4-variant med firehjulstræk. Den giver en rækkevidde på gavmilde 532 kilometer og har et bagagerum, der kan sluge hele 543 liter. Det overgås kun af Model Y. Pro-udgaven er i øvrigt udstyret med den såkaldte DK-pakke, der indeholder Adaptiv fartpilot og varmepumpe.

Sammenligning

Herunder en tabel med en sammenligning af de rå specifikationer på hver model. De kan give et fingerpeg om, i hvilen retning du skal lede. Men husk, at der også er stor forskel på udstyrsniveauet, det er altid en god ide at gå de modeller, du hælder til, igennem med en tættekam.

Model | Ford Explorer AWD UR | Kia EV6 Performance AWD * | Tesla Model Y Long Range AWD | Toyota bZ4X Elegant AWD | Volkswagen ID.4 Pro 4Motion
Rækkevidde | 566 km | 506 km | 533 km | 461 km | 532 km
Batterikapacitet | 82 kWh | 77,4 kWh | 76 kWh | 71,4 kWh | 82 kWh
Motor | 340 hk | 325 hk | 514 hk | 218 hk | 286 hk
Moment (Newton-meter) | 679 Nm | 605 Nm | 493 Nm | 336 Nm | 679 Nm
Acceleration 0-100km/t | 5,3 sek. | 5,2 sek. | 5 sek. | 6,9 sek. | 6,6 sek.
Opladning (AC/DC) | 11 kW / 185 kW | 11 kW / 258 kW | 11 kW / 250 kW | 11 kW / 147 kW | 11 kW / 175 kW
Bagagerum | 450 liter | 520 liter | 600 liter | 452 liter | 543 liter
Anhængervægt | 1.200 kilo | 1.800 kilo | 1.600 kilo | 750 kilo | 1.200 kilo
Akselafstand | 2.767 mm | 2.900 mm | 2.890 mm | 2.850 mm | 2.771 mm
Pris | 359.900 kr. | 389.999 kr.* | 389.990 kr. | 349.990 kr. | 389.995 kr.

*) Kampagnepris på lagermodeller. I skrivende stund var der 6 styk tilgængelig.

Fem elektriske SUV’er med 4×4 til under 400.000